khistorydata/jeongjo-sjw-relations huggingface dataset:
정조 14년 · 목
箚略曰臣等伏聞昨夕宣傳官直進典獄放送二歲龜顯等諸囚云噫嘻此何事也此囚關係之至重鉤覈之宜焉前冬以後筵達箚陳不啻屢矣而秪緣臣等之誠淺辭拙未能孚格天心凶孼尙此假息窩窟尙未打破神人之憤愈激宗國之憂轉深日前全釋之命已是意慮之外而爭執之箚啓一例無批勿捧之禁令又復旋下臣等撫膺腐心聚首憂歎之際忽有此萬萬非常之擧夫罪人囚放必由有司卽四百年金石之典而況此諸囚其情跡之凶悖何如根柢之醞釀何如經年繫囚一不盤問力拒輿論勒令放出殿下獨不念義理斁晦隄防虧壞累聖德而傷國體非細故也耶伏乞聖明亟寢秋曹罪人放送之命仍令王府嚴鞫得情批以原箚留中所請不允仍命遣史官傳諭
정조 14년 · 강
判府事金鍾秀上箚賜批
정조 14년 · 목
箚略曰臣求對未對只得於史官之承命俯詢也略以自下目前區處之狀仰及而退愚衷耿耿耐住不得玆敢冒入文字惟聖明察焉噫嘻儲君之讎尙戴一天五年于玆矣此莫非臣等不忠不誠之罪中夜掩泣忽欲忘生而至若秋曹諸罪囚從前凶逆窩窟之掀倒此爲鉤覈之肯綮況誣及不敢言之地尤係史牒所無之劇逆臣於其時待罪政府文案之洞悉首尾在廷臣中只臣與伊時秋判而已而緣臣精誠淺薄行及半歲尙未一番鞫問臣罪萬死臣自知之而猶冀天心一朝開悟則庶或有快雪國讎之日矣宣傳官之奉密旨直放忽出於千萬夢想之外嗚呼是豈臣等之平昔所仰望於聖明者哉目下君讎國賊之一竝白放固已關國家安危彝倫存滅之幾而雖就君德上言之似此擧措是豈壓服人心垂裕百代之道也哉臣於此直欲痛哭而不可得也至若承宣諸人處分無非貽累於聖德者殿下自爲前古所未有之過擧而欲下之人不知知亦不敢言者此於事理當乎否乎以臣負罪之蹤何敢爲開口出言計而事關天經地義終不忍負國家也伏乞聖明亟許還寢成命則日月之更少無損於本然之明矣明主可以理奪臣之默禱惟此而已批以原箚留中所請不允仍命遣史官傳諭
정조 14년 · 강
大司諫權欕持平李日運竝陳疏請寢秋曹諸囚出付畿營之命命還給
정조 14년 · 강
咸鏡監司李秉模以明川以南各邑鎭分賑形止馳聞
정조 14년 · 목
狀啓以爲明川以南各邑鎭二月終巡分賑飢口之比中巡加付爲一千四百五十口飢口穀數列錄于後○利城縣飢口五百四十六折米十三石四斗九升端川府飢口四千八百二十一折米一百十四石三斗四升甲山府飢口一千五百三十三折米三十八石八斗三升三水府飢口三百九十一折米十石六升吉州牧飢口一千七百九十六折米四十三石九斗六升○巡間救急折米二十二石三斗三升明川府飢口一千三百六十四折米三十二石五斗七升○巡間救急折米十二石二斗七升城津鎭飢口二百十九折米五石七斗三升○粥田米一斗五升零太五升零鹽一升零○巡間救急折米三石五斗一升已上飢口一萬六百七十折米二百五十七石九斗八升粥田米一斗五升零太五升零鹽一升零巡間救急折米三十七石十一斗一升
정조 14년 · 강
諭左議政蔡濟恭
정조 14년 · 목
敎曰明日望拜禮應參官因先朝受敎例以三公九卿磨鍊大臣雖有原任不過以大臣班入參則三公之班不可全曠夜間所愼何如如可强力必須參班事遣史官傳諭于左議政○記注官金良倜書啓略曰敬奉聖諭傳諭于左議政蔡濟恭處則以爲事體之至重至嚴無過明日望拜以臣之故三公之班空虛則臣罪不容誅矣狗馬賤疾歇劇雖無常猶可擔舁以進待明朝謹當祗詣班次云矣
정조 14년 · 강
命錦城尉家加送蔘附
정조 14년 · 목
御醫以錦城尉朴明源病症書啓有是命
정조 14년 · 강
有政吏曹參判金憙進
정조 14년 · 목
以洪秉▣爲大司憲鄭東觀爲校理丁彥祜爲副校理徐浩修爲禮曹判書鄭昌順爲刑曹判書南玄老爲右尹李鼎運爲順興府使
정조 14년 · 강
刑曹以擊錚人原情回啓
정조 14년 · 목
該曹啓言再昨日動駕時擊錚人中金浦童蒙權彭興以爲其父一彥以本邑座首沁都事出後自畿營謂以不能拒塞刑配於興德縣去月上言特敎放送而該曹防啓其父老病實無生被恩宥之望事也童蒙金重觀以爲其父慶渙以金浦吏房沁都事出後亦被刑配去月上言特敎放釋而該曹防啓不得蒙宥事也昨冬畿營之刑配鄕色專出懲後弊之意今春本曹之陳疏方命亦係嚴隄防之道而彭興重觀不知懲畏欲售僥倖之計萬萬痛駭原情勿施彭興年未滿限雖不得請勘重觀則自本曹嚴懲西部趙得伊則以爲孔萬彬打殺渠父之後減死定配稱以蒙恩還歸拔釼欲刺渠兄弟乞免見殺之弊事也萬彬以殺獄罪人酌決旋宥特出好生之德意則不思懲畏敢復作亂於屍親家誠極痛惋趙得伊之不呈法司鳴金煩瀆亦涉無嚴竝萬彬自臣曹懲治順天幼學朴敬圭以爲洪大哲光陽稅穀無面後以一百石上納前出給渠父樣誣訴戶曹發關興陽囚渠父督納乞令放釋事也月前因此事上言今又擊錚民習無嚴考律勘處至於本事令道伯査決後狀聞沃川幼學李榕以爲渠之高祖廷喆及渠祖採與渠伯父澤鎭孝行逈異乞蒙棹楔之典事也廷喆等旣已蒙恩則在渠足矣又復干恩極涉猥越原情勿施慶州幼學李鼎錫則以爲其父憲熹與一鄕多士重刊玉山書院太極問辯書癸卯秋其仲父參判憲默以一本登進內閣纔經睿覽特加歎尙以不卽印送推考道臣後亟令印上星州檜淵書院儒生鄭忠弼刊書別本肆然行世飛通列邑百般詬辱其父憂憤成疾乞命毀破僞本云矣此事本不當推上朝廷況再昨年道儒上言禮曹覆啓勿施則今又擊錚極爲無嚴原情勿施自臣曹勘處敎以金浦權彭興金重觀等事旣有特放之成命則何如是遲滯乎依前下敎卽爲擧行西部趙得伊事孔萬彬之以死囚倖生已失刑宥還之後行惡若此此可謂亂民毋論所訴之稱當與否萬彬之所爲痛惡嚴刑一次還發配所順天朴敬圭事沃川李榕事慶州李鼎錫事竝依卿等言施行又啓言因星州奴貴釆爲其上典崔柱範定配請放上言有令該曹詳考草記之命矣崔柱範以庭試借射罪乙巳十一月充軍于甕津水營而同罪充軍人李慶福則因其子上言蒙放羅就星則以有記勞之典放送事下敎矣就星之放旣出特敎則宜不敢援以爲例慶福同罪而蒙宥則其奴稱冤不是異事而事係科場請上裁敎以不可一放一仍放送又啓言西部童蒙孫再孫原情以爲渠父於松都人韓碩祜處册價未給之致韓哥瞞訴捕廳捉囚渠父年過一周乞蒙放釋云矣請上栽敎以本罪旣非關緊則捕廳滯囚至於周年必有委折取考該廳文案論理回啓又啓言問于該捕廳則再孫父處仁以册儈爲業車洞進士韓碩祜處淵鑑類函定價八十兩受來之後價本則中間偸食終不備給該廳因韓哥之訴昨年七月捉囚八月定限保放處仁又復延拖九月還囚云云究厥所爲便一盜賊而旣有與受則有異穿窬之賊周年滯囚宜有稱冤之端而亦不可白放請使之移送臣曹推給價本後懲治允之又啓言靈光閑良金命哲原情以爲丁未十月渠父震五因同郡崔景祐偸葬於祖山龍尾不暇爭辨果爲掘去照律投配於德川郡德川連歉居民四散而渠父不敢任意去就且關西居謫移配他道稍實之際獨未蒙一視之澤乞蒙天恩云矣請上裁敎以議處又啓言私掘露棺罪雖不輕値歉移配或有已例請金震五移配他道稍實邑允之又啓言淸州幼學李沔會原情以爲渠父漢培爲叛奴春石所誣橫罹殺人之名又爲覆檢官所循私勒成償命之獄累月牢囚亟令道臣更定査官詳査眞僞云矣請上裁敎以議處又啓言此獄出於昨冬姑未錄啓則以其子一邊之說外邑獄情有難懸斷請令道臣詳査啓聞後稟處允之又啓言中部良女韓召史原情以爲其夫閔毅澈以寫字官爲全羅水營幕禆下去行到扶餘新水使禆將李維愼因事笞治驛人不幸致斃維愼以原犯被捉渠夫以干證見囚維愼多般行賂使驛卒輩變辭維愼殺人之罪移歸渠夫使陷於生死未分之科査官扶餘縣監只憑維愼之誣招不捧渠夫之直供終至維愼則白脫渠夫則橫罹伏乞詳査放釋云矣請上裁敎以首從之換互誠如渠所供稱冤不是異事犯手該裨姓名無人不知則其間徑放委折不可不一番査實且況殺獄自有不易之規式設令李維愼眞箇無犯錄啓之前干犯之無端出獄亦屬訝惑之端令道伯詳査狀聞原案登聞成命已久尙今稽滯者擧行極爲駭然道伯則纔經交龜今姑參酌而不卽成獄之當該守令等令該府拿問處之
정조 14년 · 강
命湖南伯嚴治上言人崔鎭夏
정조 14년 · 목
吏曹啓言因靈巖尹坊扶安崔鎭夏等上言回啓有令京兆詳考帳籍之命矣卽接京兆移文則尹坊父達胄年過九十故依例加資崔鎭夏父道濟年始八十二矣其子之冒年干恩萬萬痛駭而聞已下鄕請令本道道臣照律嚴治允之
정조 14년 · 강
諭錦伯優恤黃澗等邑被燒人戶
정조 14년 · 목
忠淸監司鄭存中狀啓以爲瑞山郡人一名渰沒致命黃澗縣人家二十七戶稷山縣人家五戶竝失火燒燼鴻山縣人一名庇仁縣人一名爲虎囕死敎以民戶被燼至於廿餘戶之多方春失所極爲可矜拔例助恤斫給材木卽爲結構畢奠接形止亦爲狀聞事回諭
정조 14년 · 강
飭畿營捕定配逃躱人
정조 14년 · 목
京畿監司金思穆狀啓以爲泰川縣移配罪人到高陽郡逃失該郡守金思義罪狀請令攸司稟處敎曰中路逃躱者雖有之竝與邑校符同隱匿寧有如許紀綱乎高陽倅不可以逃失言身在他方而厥漢之逃走又在新門外則監司以附近地方當其罪猶可也該倅似非罪抑其次泰川倅宜當其罪又其次京畿中軍無異討捕使則營下失囚尙不捉送者萬萬可駭定限五十日捉納而萬一愆限該郡守該中軍及泰川前倅竝狀聞論罪事回諭京畿諸鎭營貽弊生民符同竊發甚至今番誅求於材閭勤騎驛馹無往而非罔赦之罪前伯特以荏弱之故向於竊發人用法時不能竝誅廣校之尤無良者有法則廣校一人縣首山城門外然後竊發可除生民可安令廟堂嚴飭該道先自定配逃躱人令廣校捉納而又或多數發送一毫貽弊則廣尹當於卽其地方定配一體嚴飭分付
정조 14년 · 강
命祿試射武臣特準五十元額從次第給祿
정조 14년 · 목
因堂上武臣祿試射入格別單敎曰親臨異於外試且於昨日十巡內旣除片箭一技亦可謂未盡技今番特爲勿拘十五失以上付料之近規準五十元額從次第給祿事分付
정조 14년 · 강
刑曹以宣傳官廳書員金得秋等定配啓
정조 14년 · 목
該曹啓言依下敎宣傳官廳書員金得秋內吹牌頭李福大各嚴刑一次後得秋興陽縣福大巨濟府充軍定配
정조 14년 · 강
詣春塘臺行皇壇望拜禮
정조 14년 · 목
具翼善冠黑圓領袍詣版位行禮訖仍撤侍衛還內
정조 14년 · 강
召見兵曹判書李▣及皇朝人子孫于熙政堂
정조 14년 · 목
予命皇朝人子孫黃世中王道平進前敎以向有所下敎者矣渠輩所願何如耶世中等奏曰問于諸人則皆以爲得免軍役爲至願矣予曰旣免軍總而爲衣冠之人則新設之窠不足失其舊料則將無糊口之策不亦悶乎世中等曰雖難資活免役則萬幸矣予問捉魚事始自何年世中等奏曰孝廟朝庚寅矣予曰捉魚雖非賤役着笠衣天翼廳上拜者捉魚以納事甚如何也▣曰然矣予命▣及承旨申耆出坐內兵曹招致諸人詳細問之以文字奏達○▣啓言明日親臨文臣製述時本曹郎廳竝爲赴試侍衛及禁喧無以備員請依重試時例假郎廳三員令吏曹啓下備員擧行從之
정조 14년 · 강
召見皇朝人子孫于丹楓亭仍命皇壇置守直官革訓局漢人牙兵之名稱號漢旅仍屬本局以此歧遷轉於守直官著爲式
정조 14년 · 목
予命漢人牙兵等進前敎以汝等得免軍總而發身則好矣猝地無料豈不難乎且新設窠不多日後汝等子孫繁盛則何以爲之耶予意則有不然者日後爲生計或有願入軍總者亦爲許入實是兩便之道汝等各陳所見而以上敎爲便好者起立願爲永革者勿起牙兵等皆起立曰上敎實是曲保之恩矣敎曰漢人之陪歸東土者孝廟朝命使之寄接於宮底及登寶位屬之內需司計口給糧旋又編管訓局牙兵色漁業資生此其漢人牙兵設置之顚末也在其時則流寓屬耳聊活無策加之以滄桑初改秘諱又甚不唯渠輩得此爲足人之待之亦不敢慢忽以至近日設施已久而風習不如古渠所自甘人之侮之可謂無餘地甚至閱武敎場或作假倭哨渠輩以中朝薦紳士夫之遺裔爲此至賤極鄙之役聞此豈勝歎惜爲渠輩必欲另求脫濕就燥之方兼開拯坑遷喬之路而事係變制趑趄者久矣今日卽皇壇望拜禮日也尊周之思下泉之感無地可以少伸不憚煩勞竟夕以此事反覆詢問於皇朝人子孫其所矯捄豈或踰日旣曰漢人又稱牙兵不可不先卽釐正自今牙兵之名革罷因此而有嘗所耿耿未遑定式者皇壇儀品轉益寢備爲不悖不惑之擧而在初多革創守直之節中官掌之後增守僕更增門部將公私文蹟皆無所拘獨守直官員外廷不知終是欠事今則編兵之制旣罷歸屬之方宜念皇壇守直以皇朝人子孫中定爲三窠稱號守直官令兵曹擬望差出牙兵等稱號漢旅仍定三十額屬于訓局節制挨次用龍虎營之禁旅鎭撫營之義旅壯旅立番供役用訓局之局出身禁營之別騎隊祭享時奉神榻設饌撤饌等事以代忠義之擧行以此歧遷轉於守直官守直官定苽限則因其窠加一資至於別般收用之道在於人與才而外此不堪於校列窮無以資生者如訓局馬步軍中稍潔歧從願許屬亦不害爲兩便以此傳敎令兵判就議廟堂成出事目分付訓局仍命參班諸儒生進前予謂幼學李命鉉曰汝誰之子孫乎對曰祥原君世寧玄孫矣予問年幾何對曰六十六矣予曰汝則年限已過以汝之子收錄何如對曰自上處分矣予謂幼學任尙濂曰汝誰之孫乎對曰貞禧公有後玄孫矣予問年幾何對曰五十八矣予問汝祖延諡乎對曰事力不逮不得爲之矣敎曰貞僖公任有後家貧不能延諡云食物宴需助給事分付該曹予謂幼學宋曦曰汝誰之孫乎對曰忠愍公圖南七代孫矣予謂業儒申滃曰汝誰之孫乎對曰贈大司憲曼玄孫矣予謂幼學金民柱曰汝誰之孫乎對曰贈承旨弘翼五代孫矣予謂幼學金宗濩曰汝誰之孫乎對曰愍肅公琂之五代孫矣予曰誰之族屬乎對曰無近族矣予曰外戚聯家中亦無可對之人乎對曰臣是愍肅公之庶孫聯家中無可達之人而臣之高祖卽故監司世翊矣予謂幼學閔光誼曰汝誰之孫乎對曰贈參判垶五代孫而臣家有十二旌門矣予曰殉節在於何時對曰丙子年而一室十二人同時殉節矣予曰汝年幾何對曰五十四而臣有長兄矣予曰有家狀乎對曰先正臣宋時烈文集立傳矣予謂幼學李重溫曰汝誰之孫乎對曰忠顯公惇五六代孫矣予問曾有承傳乎對曰然矣予問承傳爲幾次乎對曰三次矣予問新及第李重蓮爲幾寸乎對曰十四寸而重蓮卽李惇敍之後於忠顯爲傍孫矣予問汝家有八紅門耶對曰然矣敎曰錄忠奬節必及於遺裔卽欲扶植而砥礪所補甚大況盡節於皇朝之人其所追奬而收錄尤豈歇後乎忠臣子孫之許使參班於皇壇行禮有以仰先朝聖意如文正公宋時烈文正公金尙憲文忠公金尙容綾原大君忠景公金壽翼文忠公曹漢英忠貞公尹集金德諴忠烈公洪命耇黃一皓吳達濟忠壯公許完忠穆公李時稷忠正公洪翼漢忠愍公林慶業忠簡公尹棨義烈公洪命亨忠壯公閔栐李義培忠章公李忔遼東伯金應河贈承旨趙廷翼贈參判李惇敍褒奬之擧收錄之典足云備矣忠顯公李惇五後孫旣有承傳申飭銓曹獨忠愍公宋圖南孫祥原君孫貞僖公任有後孫贈承旨金弘翼孫五家人俱無官職豈非欠事令該曹初任次次收用其中有老白髮者趁不收用朝家本意未免閼而不行以此意申飭銓曹贈大司憲申曼愍肅公金琂家姑無年滿嫡長而今日召見卽庶孫無論嫡與庶令銓堂招見收用之方論理草記又敎曰今日召見始知之忠顯家四世八旌人孰不咨嗟而贈參判閔垶家十二旌門尤所卓然一室之竝時立慬爲十二人似此節義豈止於旌贈而已表異之擧不施於此家而何爲今始覺悟甚恨固陋贈參判閔垶加贈正卿宣諡仍施收錄之典事分付
정조 14년 · 강
遞承旨洪義浩以洪聖淵代之前望也
정조 14년 · 목
義浩以用齋一款做錯故也
정조 14년 · 목
敎曰犯與不挽輕重各異今日異於他日前承旨尹行任敍用
정조 14년 · 강
有政吏曹參議李祖承進
정조 14년 · 목
以申馥爲校理沈能翼爲副校理李錫夏爲修撰曺命峻爲海州判官徐重修爲恩津縣監
정조 14년 · 목
敎曰聞卿行今日當還第云撼頓餘不瑕有添損命召之旣傳旋收求之舊例比例卽無於例之例雖緣急於挽行而有是擧國體與事面之如何庸有旣乎玆遣史官問卿加減之節仍及從近出膺之意卿須體此至意指一附奏事史官傳諭于領議政
정조 14년 · 강
大司憲洪秉纉上疏命還給
정조 14년 · 목
疏略曰臣之自來遭罹有萬萬罔測者蓋臣之昨年問政時酬酢之言曾已擧實於前疏而惟彼大臣之奏初旣噴薄而架虛終焉窘遁而遂非惟意增刪徒事構勒忽地做出臣所不道之外議二字終始齗齗疑惑君聽何其持人之太甚也臣之當初所言不過隨問隨答而已則外議云云自是題外初非插入於語次者且臣亦非病風之人豈可以劇逆之兄假托外議與尹蓍東竝擧銓望也哉顧臣拙規初不嫺於抑勒手段則所謂演出所不言之言者未知何謂至若自欺欺人之目無乃責人則明耶臣以情以勢萬無冒膺之路伏乞亟削臣職噫嘻痛矣龜顯等之(刀削)罪案已悉於原啓而經年繫囚一不究覈神人之冤憤愈久愈切得伏見朝紙則秋曹七囚之干連此獄者盡爲白放而承宣則漢然不知該堂則適會未差直使一宣傳持標信放釋此何事也臣竊以爲此路一開喉院法曹都屬宂官雖盡汰可矣伏乞所放諸罪人亟命還囚仍令王府嚴覈得情
정조 14년 · 강
命閑良金再寬上言置之
정조 14년 · 목
禮曹啓言西部閑良金再寬上言以爲其五代祖贈參議雲與遼東伯金應河殉節於深河請竝享褒忠祠而雲與應河同時殉節則忠義之卓然可謂一般而伊時褒尙之典止於贈職旌閭者必有斟量到今久遠之後又請俎豆之享已極猥屑況事係書院不以疏而上言者草記勿施曾有定式請置之允之
정조 14년 · 강
放海美縣定配罪人丁若鏞
정조 14년 · 강
定武藝廳都案修正之式
정조 14년 · 목
敎壯勇營曰武藝廳都案差定年月及除汰年月必皆懸錄者非但爲後考之意兼爲計仕之資則該廳所上件外他無可考之文蹟事甚䜹忽自今爲始別成兩件册子一件留置兵房所一件內入待該廳報來卽爲請出修正後仍卽踏印事定式施行
정조 14년 · 목
政院啓言檢閱丁若鏞謂有情勢陳疏徑出原疏雖已退却禁推傳旨未下之前不得出去旣下飭敎則事體未安請推外無他罰何以爲之敎以爲先禁推捧供禁府以丁若鏞笞五十收贖解見任別敍私罪啓敎以付過放送仍令政院牌招入直
정조 14년 · 목
先是人日製設場日以漢命張良自擇齊三萬戶爲詔題命京儒應製以日長如少年爲賦題命鄕儒應製京儒宋知濂二下居首二下一人三上三人三中十人三下二十人次上一百人仍御春塘臺命大司成率入格儒生入侍居首人入格人姓名榜安寶給之車五山集一件待印出令內閣頒給三上各八子百選一件三中各正音通釋一件三下各紙一卷筆二柄墨一丁次上各筆二柄墨一丁賜給
정조 14년 · 강
判下刑曹擊錚回啓
정조 14년 · 목
刑曹啓言擊錚人吉州良人尙仁吉原情以爲其父泰昌以年還加分事限二年徒配蔚珍縣今爲三年乞令該曹詳考徒限之過得蒙生還云矣請上裁敎以議處又啓言取考配案則泰昌以倉色吏交濟年私自加分換色作栗偸食二百二十石戊申三月流配所坐旣係不輕原情中徒配過限所逋準納等說專事誣罔請勿施嚴加懲治從之又啓言開城府業儒金宗得原情以爲其毋金召史去年閏五月定配於梁山郡而其父昌煥妻之子曰宗麗妾之子卽渠也宗麗出繼於四寸家其父死後服本生之服矣宗麗死後其子重一反生奪財之計屢呈本府前留守鄭昌聖尹塾皆以渠奉祀之意決給符同重一者論罪定配成冠之後嫡母及親屬擇日旁題於渠祖與父之神主矣重一誣呈本官以奪宗之科歸之於其母至于遠配之境乞賜宥放云矣請上裁敎以議處又啓言金重一旣死之父渠自罷養本生祠板又題渠名大關倫常則勘配宗得母極涉訝惑請令守臣詳査更聞徒之又啓言大丘童蒙申戒孫原情以爲其父德允橫罹殺獄積年牢囚乞令分揀云矣請上裁敎以議處又啓言申戒孫之父德允雇主也致死人之已里金雇奴也昨年審理時道臣傳之惟輕而本曹以依前同推之意覆啓有令道臣更査之命矣道臣又以無㾗著無的症啓聞本曹更請同推蒙允今難容議請勿施從之
정조 14년 · 강
慶尙假都事徐退修以流民護送馳啓
정조 14년 · 목
狀啓以爲連接各邑所報則西北流民搜訪還送者平安道八口黃海道三口咸鏡道七口所經各邑使之次次饋飯給料着意護送
정조 14년 · 강
御春塘臺行文臣講製及武臣試射文臣製述試官蔡濟恭洪良浩金熹李勉兢沈煥之金履成李家煥講試官鄭昌順鄭好仁洪檍朴天行李敬五洪仁浩兪彥修武臣射試官李▣徐有大李泰永李潤禧李百亨朴猷煥分所試官李文源任嵂李明運洪秉聖朴思機金養根
정조 14년 · 목
具翼善冠袞龍袍陞座試官率講製文臣及試射武臣入庭分左右行禮訖以杏壇爲銘題以擬陶唐群臣賀驅蛇龍而放之菹爲表題使文臣應講後製進武臣應射先試柳葉箭七巡次試片箭一巡次試小布一巡次試騎蒭一次射畢命未滿四矢人應講○左議政蔡濟恭啓言四言古文也科題之懸箴銘頌也如欲免白夫人皆可能務不失古意則非科臼中學究所可盡葫以故以四言闡者比比登館閣四言之難槪如是矣近來則雖揭題以箴銘頌非序引之或以文或以表者例不能獲雋士子之致力專在於序引而下段四言若干句雖謂之狗尾續未爲不可朝家如欲試之以表表以題之可矣何必以箴銘頌乎哉臣意則此後箴銘頌專取四言若序引者如有合作時或參錯其間或可爲崇獎古文之一助故敢此仰達矣從之○敎曰專經殿講居首典籍劉師玶製述表居首玄重祚銘居首前校理申獻朝竝考例施賞捧傳旨○禁衛哨官韓有文等一百四人以射入格總戎哨官金弘喆等十四人以講入格○敎曰堂下武臣試射昨年則未滿四矢至於三十九人之多而今番則講與鐵箭未試之前已不過十餘人及其試講無未滿四矢之人射技似有成就之效甚可幸也居首禁衛哨官韓有文半熟馬帖賜給守禦把總南熙射技無分雖以講栍之通劃七分倖居腰中才劣之外不能肄習可知令該營決棍汰去訓鍊正吳文常宣傳官李性林俱以通栍七劃僅免未滿四分而射劃皆一分亦甚可駭令兵判從重決棍以示勸懲之意○予謂承旨李晩秀曰日前金判府請對時有何附奏於傳諭史官云耶詳問於注書以奏晩秀曰問於注書則其日大臣以爲曹囚放釋事擬於前席力請還寢而未蒙賜對勢將不避專輒之罪分付法司已放諸囚使之保授此意要注書轉稟云矣予曰注書之不卽使承旨幑稟極爲駭然矣大臣果已分付於法官云耶晩秀曰聞已分付矣予曰問于判尹及刑曹堂上以奏可也晩秀承命問之回奏曰刑曹參判洪檍以爲刑曹則初未聞大臣之言云判尹李文源以爲大臣以曹囚七人皆卽保授於其親屬亦爲捧招於各其三切隣之意果有分付而三切隣捧招則未果施行只保授於各其親屬其中二人鄕居不得保授云矣予曰專輒何敢無難爲之乎大臣雖有分付判尹之擧行極爲駭肰矣仍命遞差又敎晩秀曰保授一節切勿爲之之意嚴飭京兆
정조 14년 · 목
假注書柳師模書啓略曰臣敬奉聖敎馳往傳諭于領議政金熤所住處則以爲臣歸身郡獄席稿俟勘及伏承日昨聖敎不施方命之誅曲軫措躬之路誨責開示丁寧反復至令命召收還王人復路臣於是時竊自謂匹夫之執庶入天日之鑑而體諒之恩朝夕且下不得不擔舁病喘歸伏私次顒俟處分矣不意史官來臨恩諭又降至於指一附奏之敎臣無容復事覼縷臣旣上質于天地神明下誓以家族百口疏硌煩瀆筵席號籲前已披瀝而更無餘懷今則只知有死而已臣今病情越添若不保朝夕惟願此身未殊之前獲蒙至仁大德俾得以解此虛銜得保素守云批以卿之事豈不難處乎中書重任元輔尤重臥閭論道古人之所不辭豈可以一時沈疴有所曲諒乎如是之故始欲躬迓於路次旋又授符於面前而卿猶辭遜愈固隨授隨納竟尋郡獄之行到此敬禮自敬禮國體自國體豈不知尊國體之方而以必欲致之念不暇他顧屢勤敦勉至今不已連見醫官書啓卿之病勢竊爲之萬萬悶慮旣知其少缷則得以便宜將攝亦可不日復常然又一直强迫使卿病中添病則是豈平日眷卿之本意此所以日前敦諭提及商量二字者也今若待卿尋單許久相持至屢煩積斳肰後許免反有欠於誠實底道理卿之相職特姑勉副玆遣承宣傳此慇懃繾綣之意卿須安心將攝差待少間卽爲肅命登筵事傳諭仍敎曰前領相家傳諭右副承旨進去大臣置處政事今日政爲之
정조 14년 · 강
命前右相金鍾秀復拜相職
정조 14년 · 목
敎曰鼎席多曠左揆獨賢前右議政金鍾秀復拜相職仍命右議政下批政事當日爲之○政院以右議政金鍾秀出城啓敎以卽爲入城事遣史官傳諭
정조 14년 · 강
有政吏曹判書洪良浩參判金憙參議李祖承進
정조 14년 · 목
以柳文養爲校理尹羽烈爲副修撰金頤柱爲判尹徐鼎修爲戶曹參判鄭民始爲壯勇營提調金鍾秀右議政下批鄭存謙領府事單付金熤判府事單付
정조 14년 · 강
諭右議政金鍾秀
정조 14년 · 목
記注官金良倜書啓略曰臣敬奉聖諭馳往傳諭于右議政金鍾秀所住處則以爲臣於千萬夢寐之外伏聞議政重拜有命驚遑懍慄蒼黃作逃遁之行烏鳥私情亦有所未暇顧也卽者史官踵臨城外諭以卽爲入城臣尤不勝惶感悶院之至噫臣旣自陷死罪而荷聖上再造之慈得有今日庶幸優遊散地獲保危喘今忽至此則此殆臣命卒之秋也向來聲討之論罔非覆載難容之案則重入王城冒肅樞銜藉曰迫於上命已多壞盡臣分至於復據具瞻之地自蹈已覆之轍是豈一分有人理者所敢擬議也哉謹當稍俟收召神精成文字以覬惻然垂憐目下判尹之譴遞實係臣悚蹙俟勘之一大端而亦不及附陳云批以多少不須說卿若不入城不出仕以向日匪怒之敎把作有心之擧卿反藏怒于中心移怒於見任也卿獨不念君君臣臣之天經地義乎以卿平日達見明識不待索言想有所犂然向來過去人言無非敲撼此則已於月前敦諭備悉今何架疊乎以判尹遞差事添爲難進之端云爾則此則收還何難乎卿若動念而傾聽於上所謂一句語先卽入城以明本心之不然可也至於一番辭箚亦豈必强令勿爲俾壞中書故事耶竝須諒之事更卽傳諭入城與否知入敎曰專輒是豈無難之事大臣則日前已有先言於承宣者而承宣則伊後姑未登筵不卽提稟云而曹囚七人放釋之後使其家人跟探去處云云之說今日始聞之俄有判尹處分而右相以此旣引羲且與專輒稍異該府往復大臣姑不分明擧行云判尹遞差分揀依朝者下敎問于家人一款切勿爲之事分付伊日傳諭史官之言於承宣不令卽爲微稟注書事萬萬駭然當該注書爲先拿處○政院啓言議政府錄事來言右議政金鍾秀以爲卽伏見書啓批旨萬萬震懍有非臣子所敢晷刻承聞者今方席稿待命於金吾門外云敎曰卿若從近勉膺則字句釐正有何難乎勿待命還第事遣史官傳諭
정조 14년 · 목
持平李日運連啓新啓噫嘻痛矣龜顯輩之逆節是何等關係也渠以驥賊之親弟(刀削)今忽全然放釋義理因此而晦塞亂賊將無以懲畏思之及此寧不寒心請龜顯二歲等七罪人幷令王府更爲捉囚嚴鞫得情夬施當律批以不允
정조 14년 · 강
知敦寧宋載經疏陳無敦寧乞遞賜例批
정조 14년 · 강
配寧邊前府使許▣于咸昌縣
정조 14년 · 목
禁府以許▣今方自現咸昌縣定配加施禁錮之典啓允之
정조 14년 · 강
禁府以趙得永玄重祚申星模申義淳許栮李德升拿囚啓
정조 14년 · 강
咸鏡監司李秉模以前五衛將李允中上言決處馳聞
정조 14년 · 목
狀啓以爲前五衛將李允中上言四大王遺裔居在本道者每當式年世系單子自四大王以下列書修正直納宗簿寺又修一件納于本道監營宗簿寺則謄書後洗草營邑則混入休紙其爲䙝慢當如何哉每式年只修一件直納宗簿寺營納之例永爲寢止事乞蒙天恩而有從便決處之命矣泝考已例則系單之每年營納流來古例而自今以後只修一件直納宗簿寺而營納之例永爲革罷
정조 14년 · 강
命濬源殿東麓樗亭令地方官守護
정조 14년 · 목
禮曹啓言觀此咸鏡監司李秉模因永興幼學金胤國上言論理狀本則以爲濬源殿東麓樗亭因其地形圍以石砌實合培養之道而至於竪碑建閣請令該曹稟處謹考北道陵殿誌樗亭在濬源殿左麓二百餘步右有樗木體大十餘圍枝蔽百餘畝太祖大王嘗御其下此說見於豊沛遺聞云近來舊根生柯復成䌓陰宜有表識尊敬之道而咸興本宮內太祖大王手植松尙未竪碑建閣則今於樗亭亦不可輕議請依道臣狀請因地形圍石砌令地方官另飭守護允之
정조 14년 · 강
忠淸監司鄭存中以流民願留及護送形止馳聞
정조 14년 · 목
狀啓以爲流民等奠接護送之節各別申飭於各邑而續見列邑報辭則自願仍留之類或築室而作農或僦居而雇傭頗有資生之策願歸者平安道二十一口黃海道十口咸鏡道十一口願留者平安道三百五十六口黃海道四十五口原春道四口咸鏡道五十五口
정조 14년 · 강
召見輪對官及全羅兵使李章漢慶尙左水使崔東岳于熙政堂
정조 14년 · 목
敎以未下直閫帥皆令當日辭朝○承旨申耆啓言昨日堂下武臣射講計畵時取考大典通編則兵典條以通七分略五分粗三分載錄故榜目則依此修慗而且聞訓鍊院擧行科規增廣式年則用此例庭別試計畵則講書通四分略三分粗二分云此則別無法典之可稽不可不一番稟定其外試射取才等講書給分竝宜一體釐正請令該曹著爲一定之制恐合事宜故仰達矣敎以令兵曹稟處
정조 14년 · 강
遞承旨李晚秀以尹行任代之前望也
정조 14년 · 목
以朴東浚爲持平李普天爲校理成種仁爲副校理李羲寅爲大丘判官洪大顯爲文義縣令
정조 14년 · 강
諭右議政金鍾秀卽爲還第
정조 14년 · 목
事變注書柳師模書啓略曰臣敬奉聖諭傳諭于右議政金鍾秀所住處則以爲席稿泥首之中史官臨宣勿待命之批至以前批字句釐正之聖意預賜開示臣於此益不勝惶恐前批辭敎雖萬非人臣所敢承聞者臣若有一分轉身膺命之理則脫死就生已知有其道矣況今聖敎及此臣非不欲毀棄一已廉防惟以前批之反汗爲焉而獨無奈王法至重臣分至嚴三司諸人之以惡逆聲討臣者墨猶未乾而乃敢生心於進據董率百僚之地則是尙可謂有王法乎有臣分乎臣雖萬被誅戮斷無轉動一步之望則是臣坐見前批之自在而長作身負死罪之人也只願亟就鈇鉞之誅云矣批以意謂還第又陳附啓卿之事豈不過乎又過乎其中聲討上二字何等不欲提不可道之說則卿何容易發此乎況前此章箚把制驅勒多在本情常理之外至於二字句語未能記得如有之伊時豈不用及坐之律乎因卿附啓細看疏叢元無近似於二字字句藉令人有云云在卿自惜自恤之道尙不可露說而倡引乃爾又況初無云云之近似者乎以予爲卿之心見二字猶覺若浼豈或留在案頭原啓還送於史官之行卿須卽爲還第事遣史官更爲傳諭還第肰後捧書啓入來又書啓略曰敬奉聖諭傳諭于右議政金鍾秀處則以爲臣席稿俟勘中史官次第臨辱先之以口諭後之以批旨促令還第肰後捧書啓入來之敎臣雙擎九頓不覺感淚被面城外書啓批旨中不敢聞之敎一日未反汗之前臣無以自立於天地之間臣之懦弱雖未辦一死以白本心凡於求所以反汗之道焦心竭力靡極不用道理則然況不待臣之哀呼而釐正何難之敎遽下則此係臣人鬼關頭臣雖無狀亦具常性豈不思顚倒趨承之方而咫尺之守死不知變則是其中必有萬萬不獲已者存焉爾臣終不敢冒覆載難容之案玷具民爾瞻之位者非敢爲一已計也正所以存天下之大防而竊自附於塵刹之報也雖然昨批之尙遲反汗緣臣方命之故則未伏邦憲之前何敢轉動一步而王人相守書啓路阻亦甚迫阨不得已方將席蒿私次恭俟嚴誅至若聲討上二字之云合啓抹下之外亦有一二箚疏臣亦人耳何敢有鑿空自衊計而猥屑是懼不敢縷列云矣
정조 14년 · 강
命判府事李福源撰進商山君李敏道墓碣
정조 14년 · 목
敎曰開國功臣商山君李敏道隴西人也佐我國初名在元勳而其墓地近始推尋事屬稀貴親撰祭文令道伯致祭仍命詞臣撰碣而更思昨年得隴西譜册於燕肆今又撰商山之墓道延安之李系出隴西云原任內閣提學李判府事撰進檢校直閣李晩秀書進事分付
정조 14년 · 목
敎曰聞卿所愼近得少差雖甚可幸殿陛陞降似必難强勅書則到館後傳于他大臣未爲不可副使如或趁期上來則使副使替行亦好量宜焉之形止狀聞事下諭于回還冬至正使
정조 14년 · 강
命廣城堡別將尹宅莘特爲加資
정조 14년 · 목
江華留守申大升以廣城堡別將尹宅莘拯活船人十五名褒賞之典令該曹稟處啓敎曰尋常拯活自有例施之賞典況浮橋所用船隻所載人物乎其拯也極可嘉其生也萬可幸拯活人廣城堡別將尹宅莘特爲加資沈水船隻如有可以改修處令本府卽爲助力改給事回諭若已發船自本府以此有旨謄移完伯申飭地方官斯速顧助因此而有申飭者今番浮橋所用船隻劃送自願處前惠堂行公時已有下敎而上來後劃送各倉時亦須從願必擇無弊有益之處雖一船一格一工無或有一分貽弊之端事分付京司
정조 14년 · 목
守禦廳以朔試射時無分人本廳把總南熙決棍十度後汰去之意啓敎曰近來各軍門射會名實不孚漸成戲劇之擧各營將官射技之不能進就職由於此此後每朔如爲兩次一次依前以小布爲之一次以柳葉箭貫革爲之一月若一爲而前月試小布則此月試貫革以爲相間輪試之地若此則賞罰亦當與小布試取差異各營相議指一革記雖以小布長廣言之營各不同曾聞本營最大卿與他營將臣相議就其不大不小之制定其尺度各營均一無敢違越仍以此意令別軍職宣傳官廳知悉射會皆用此規
정조 14년 · 강
命以北關武出身營納米錢給代與否論理狀聞
정조 14년 · 목
咸鏡監司李秉模狀啓以爲本道武出身雖無收布京納之事以米錢收捧添補營需不可遽議存減敎曰尙武西北無異綏遠似勝於西而無論京納營納納米錢則一也西旣特蠲京納北何獨責營納乎應捧數爻用處緊漫及自本道可以從便給代與否卿其論理狀聞待啓下仍令廟堂稟處事回諭
정조 14년 · 강
平安監司沈頤之以二月終巡分賑飢口穀總馳啓
정조 14년 · 목
該監司狀啓以爲二月終巡口數穀總及月終都數修成册上送而今見賑政幾半各邑鎭幾萬飢口能免顚連委壑之慮以今巡所付較諸中巡尙有增加之數而姑無減殺之事矣○尤甚邑義州府飢口六千五百八十一合折米一百九十七石四升鹽十七石七斗零○粥小米八石十一斗六升零太二石二斗三升鹽十三斗一升零龍川府飢口二千九百二十四合折米八十六石十三斗三升醬七石九斗四升零○粥大米四石十一斗八升零醬八斗七升零甘藿一千四百六十二立朔州府飢口一千八百一合折米五十三石七斗鹽四石十斗三升零○粥小米一石七斗零太一石七斗零鹽三斗六升零昌城府飢口一千七百七十合折米五十二石一斗一升鹽四石七斗七升零○粥小米二石十二斗七升零龜城府飢口三千一百四十五合折米九十四石六斗一升醬八石五斗九升零○粥小米五石三斗七升零寧邊府飢口五千四百五十七合折米一百五十九石十四斗五升醬十三石十二斗零○粥小米四石五斗四升零太四石五斗四升零鹽一石一斗三升零成川府飢口四千三百二十二合折米一百二十九石十一斗一升鹽十一石八斗一升零○粥小米四石四斗九升零太二石十三斗二升零鹽八斗六升零雲山郡飢口一千八百六十合折米五十四石十三斗八升鹽四石十一斗七升零○粥小米三石一升零熙川郡飢口四千四百三十二合折米一百三十三石三斗五升鹽十一石十三斗一升○粥小米三石十斗六升零太三石十斗六升鹽九斗順川郡飢口二千六百二十四合折米七十六石五斗六升鹽六石七斗九升零○粥小米四石二斗零鹽十三斗一升零藿六百五十六立德川郡飢口一千三百九十七合折米四十一石二斗三升醬三石八斗六升零○粥小米二石三斗七升零寧遠郡飢口二千一百十二合折來六十三石十二斗八升鹽五石十斗九升零○粥小米三石八斗五升零孟山縣飢口一千四百十四合折米四十二石十斗一升鹽三石十二斗三升零○粥小米二石五斗七升零陽德縣飢口三千二百七十八合折米九十七石八斗三升鹽八石八斗七升零○粥小米二石十斗三升零太二石十斗三升零鹽六斗五升零殷山縣飢口二千一百三合折米六十石十三斗鹽五石二斗四升零○粥小米一石十三斗二升零太一石六斗零鹽十斗五升零魚川驛飢口二百五合折米六石二斗九升醬八斗三升零○粥小米三斗四升零太一斗七升零鹽五升麟山鎭飢口七十合折米二石二斗六升鹽三斗零○粥小米一斗四升太四升零鹽一升零淸城鎭飢口七十二合折米二石三斗三升鹽三斗零○粥小米一斗一升零太七升零鹽一升零天摩鎭飢口一百十八合折米三石八斗二升醬四斗七升零○粥小米一斗四升零太一斗四升零鹽一升零昌州眞飢口六十六合折米一石十四斗鹽二斗五升○粥小米一斗五升零恃寨鎭飢口四十七合折米一石六斗三升醬一斗九升零○粥小米一斗一升零安義鎭飢口一百八十二合折米五石六斗三升醬七斗一升零○粥小米四斗四升零委曲鎭飢口一百四十合折米四石一斗四升鹽五斗二升零○粥小米一斗九升零太一斗四升柔院鎭飢口五百七十二合折米十七石二斗五升鹽一石七斗九升○粥小米十四斗三升零寧城鎭飢口四百二十二合折米十二石十四斗一升鹽一石二斗七升零○粥小米十斗九升零兎城鎭飢口二百三十九合折米七石二斗八升鹽九斗六升零○粥小米三斗太三斗鹽四升零玉江鎭飢口五十三合折米一石八斗五升鹽二斗零○粥小米六升零太六升零鹽一升零水口鎭飢口四十六合折米一石五斗九升鹽一斗八升零○粥小米七升零太四升零鹽九合零責水鎭飢口九十九合折米二石十四斗九升鹽四斗零○粥小米一斗五升零太一斗鹽一升零方山鎭飢口九十七合折米二石十三斗八升鹽三斗九升零○粥小米一斗四升零太九升零鹽一升零仇寧鎭飢口一百二十一合折米三石九斗三升鹽四斗八升零○粥小米一斗八升太一斗二升零鹽一升零幕嶺鎭飢口二百七十六合折米八石三斗七升醬十斗九升零○粥小米三斗四升零太三斗四升鹽二升零植松鎭飢口一百三十合折米三石十三斗五升醬五斗二升○粥小米三斗二升零龍淵鎭飢口三十二合折米十四斗五升鹽一斗三升○粥小米八升零乾川堡飢口八十一合折米二石六斗九升鹽三斗三升零○粥小米一斗零太一斗零鹽一升零大吉號里堡飢口五十八合折米一石十一斗一升鹽二斗三升零○粥小米一升四升零廟洞堡飢口三十八合折米一石二斗二升鹽一斗五升零○粥小米九升零於汀灘堡飢口二十三合折米十斗二升鹽八升零○粥小米五升零雲頭里堡飢口四十四合折米一石四斗九升鹽一斗七升零○粥小米一斗一升零甲巖堡飢口四十九合折米一石七斗鹽一斗九升零○粥小米一斗二升零之次邑鐵山府飢口六百合折米十七石五斗四升醬一石七斗零○粥大米十四斗零鹽一斗五升藿二百立慈山府飢口一千七百七合折米四十八石十四斗二升醬四石一斗四升零○粥大米二石九斗二升零醬六斗一升零藿一百七十一立楚山府飢口一千四百九十一合折米四十三石四斗一升鹽三石十斗二升零○粥小米一石五斗一升零太十四斗九升零江界府飢口三千一百九合折米八十四石十三斗九升鹽六石九斗三升零○粥小米四石五斗二升零醬三斗一升零藿一千三十六立碧潼郡飢口一千三百九十一合折米三十九石二斗二升鹽三石二斗八升零○粥小米一石一斗九升零太三斗九升零鹽一斗三升零渭原郡飢口一千六百合折米四十六石六斗七升鹽三石十四斗三升零○粥小米二石七斗六升零鹽三斗二升江東縣飢口一千八百六十六合折米五十四石三斗一升鹽四石九斗三升零○粥大米一石三斗六升零太一石十斗三升零鹽五斗五升零宣沙鎭飢口八十四合折米二石五斗六升醬二斗九升零○粥大米一斗八升零鹽四升藿二十八立碧團鎭飢口二十一合折米八斗九升鹽七升零○粥小米二升零太二升零鹽二合零牛峴鎭飢口三百十八合折米九石八斗四升鹽十二斗七升零○粥小米七斗九升零車嶺鎭飢口二百七十三合折米八石三斗六升鹽十一斗零○粥小米四斗一升零太二斗七升零阿耳鎭飢口一百六十五合折米四石十三斗九升醬六斗五升零○粥小米四斗零滿浦鎭飢口二百十六合折米六石三斗九升醬七斗九升零○粥小米二斗九升零太二斗一升零鹽二升零神光鎭飢口二百十三合折米六石一斗八升鹽七斗七升零○粥小米二斗七升零太二斗一升零鹽四升零上土鎭飢口一百六十二合折米四石八斗二升鹽五斗五升零○粥小米三斗五升零鹽一升零高山里鎭飢口一百六合折米三石九升醬三斗八升零○粥小米一斗四升零太一斗零鹽一升零平南鎭飢口七十三合折米二石二斗二升鹽二斗七升零○粥小米一斗七升零鹽七合零從浦鎭飢口五十三合折米一石七斗一升鹽一斗七升零○粥小米一斗一升零鹽五合零楸坡鎭飢口一百五十四合折米四石三斗二升鹽四斗九升零○粥小米三斗二升零伐登鎭飢口一百二十五合折米三石十一斗六升鹽五斗零○粥小米一斗五升零太一斗五升零鹽一升零夞怪鎭飢口一百七十五合折米五石三斗二升鹽六斗八升零○粥小米四斗三升零吾老梁鎭飢口九十合折米二石十斗八升鹽三斗六升零○粥小米一斗一升零太一斗一升零鹽一升零山羊會鎭飢口一百十合折米三石六斗二升鹽四斗七升零○粥小米二斗九升零壬海鎭飢口四十四合折米一石四斗二升鹽一斗六升零○粥大米一斗零藿十八立林土鎭飢口八十合折米二石四斗七升鹽二斗九升零○粥小米一斗零太八升鹽八合小吉號里堡飢口十八合折米七斗五升鹽六升○粥小米二升零太一升零鹽一合零大坡兒堡飢口二十一合折米九斗九升鹽九升零○粥小米三井零太二升零鹽二合零廣坪堡飢口二十合折米八斗二升鹽六升零○粥小米二升零太二升鹽二合楸仇非堡飢口三十合折米十二斗八升鹽一斗零○粥小米三升零太三升鹽三合小坡兒堡飢口十五合折米六斗二升鹽四升零○粥小米一升零太一升零鹽一合零乫軒洞堡飢口六十合折米一石十三斗七升鹽二斗七升零○粥小米一斗六升零嗭洞堡飢口一百十一合折米三石五斗三升鹽四斗五升零○粥小米一斗一升零太一斗七升鹽二升零馬馬海堡飢口四十八合折米一石五斗六升鹽一斗七升零○粥小米一斗一升已上飢口六萬三千四十九折米一千八百五十九石九升鹽一百十八石十斗四升零醬四十二石十四斗二升零粥大米九石十一斗七升零小米六十七石九斗六升零太二十四石六斗二升零鹽六石七斗三升零醬一石三斗零藿三千五百七十一立
정조 14년 · 목
敎曰還第雖幸深引若前卿何不念進進之意一日二日如是聒聒至於向日合啓抹下句節不但不近似於昨啓中聲討上二字所謂抹下處不過下語之過重亦無頒示於朝紙之事卿何從而得見何從而得聞乃有此云云此外一二疏章之拶逼二字邊句語反覆溯考終未覺得然則卿之看過無或太重乎前批數句焉於勉出語到情外聞卿有勉膺之漸則卽當刪去予豈可食言幸卿竝須諒之如具箚本今日追呈政院以爲承批後速卽出仕之地事更遣史官傳諭于右議政○記注官金良倜書啓略曰敬奉聖諭傳諭于右議政金鍾秀則以爲前批反汗之時焉以臣之冤悶崩迫固不敢片刻忘諸心況承丁寧之指敎明知刪正之有路則尤安敢不顚倒承命而猶且一向違拒煩此多少提敎此臣之死罪也跼地蹐天此何人哉今方治上一疏以請鈇銊之誅云矣
정조 14년 · 강
右議政金鍾秀上疏賜批
정조 14년 · 목
疏略曰噫抹下之啓留中與還給之箚疏臣固不敢言而外此危怖凶慘之目無非惡逆之注脚者今可歷數則此與直書二字元無毫髮殊矣嗚呼國家不幸亂逆踵出人皆狃於見聞凡在不相好之間而一或陥於罪戾則輒以惡逆之目驅之不少持難其爲傷國體而壞世道無復餘地此臣宿昔之所隱憂也臣今不幸罹此崩心痛骨不欲自齒於人類乃所以存天下之大防而竊附塵刹之報者寔臣片片赤心語此臣之死不敢承命者也苟非然者臣非病風喪性尙何忍坐見前批之歷多日刪正之有其路而恬然不思所以汲汲反汗之道也哉噫君臣猶父子亦何言之不可盡念臣庸陋重以天性狂妄褊滞不見容於一世久矣而一自遭遇聖明眷注寵愛曠絕今古歷敭忝竊何莫非千不近萬不似而至於經邦論道之職人器之遼遠自知者尤明甚臣於拜命之初非不知抵死不承命而適値國有大禮逃遁不得遂不免抗顏一出從他笑罵福過災生其理孔昭立地顚沛果如所料噫天幸不可以屢冀舊習亦難於驟革則一之已誤況可再乎臣若不自量度敢生冒膺之計則殆無異於赤子之匍匐將入井也臣之一身生死雖不足言所大懼者傷聖上知遇之明也夫旣拯之於死地而及其僅尋生路之後又使之自就死地豈非我聖上所當惻然矜愍處乎且臣區區情私前已暴悉今不敢張皇爲說而歸養之至今未準請已不免爲名敎罪人所仰恃者只是將母上京時不以職事相責之聖敎也臣之間叨是職不過數朔而離捨老母經宿曠日者亦屢矣每一念之怵焉傷痛肝血煎沸幾成心▣況今臣母年益高病益痼之後尙可擬議於陳力就列也哉伏乞亟解臣相職仍命有司勘臣前後罪犯批以屢次附奏之啓罄悉欲言之蘊今豈有別般說話一則期於勉出而後已二則期於勉出而後已卿亦決知其竟當承膺爲此應文之擧不嫌其頻誠過矣卿須安心卽起視事仍命遣史官傳諭何間出肅與否知來書啓
정조 14년 · 강
諭右議政金鍾秀待開門造朝
정조 14년 · 목
假注書柳師模書啓以爲臣敬奉聖批傳諭于右議政金鍾秀所住處則以爲臣封章請譴顒俟兪音夜中史官臨宣聖批開曉諄複未準所請此莫非臣言行無素不能上孚之致拊躬慙恧無面可顯聖敎至此而咫尺之守變動無路致令前批字句刪去之恩敎尙未卒承德意卽此一事臣罪萬死唯願早伏王章云矣敎以何如是乎待開門造朝事更爲傳諭
정조 14년 · 강
考下抄啓文臣課試試券仍賞應題禁直諸臣
정조 14년 · 목
以擬商旁求使者進傳說爲表題副司果張錫胤宋祥濂副司正金祖淳副司果尹永僖副司正金履喬俱三下以對此欣登歲披襟弄五絃爲二十韻排律題使之比較仍命課試次上以下人使之更試以擬陶唐群臣賀驅蛇龍而放之菹爲表題前正言李相璜三下居首又命禁中諸臣以排律題同爲應製課試比較副司果尹永僖副司正金祖淳俱三中○敎曰應製七言排律居首三中一弘文提學洪良浩豹皮一令賜給三中二檢校直閣李晩秀三中三假注書柳師模各鹿皮一令賜給三下都承旨柳戇吏曹參判金憙兵曹佐郞李福潤各紙三卷筆三枝墨三笏賜給次上左承旨金履正左副承旨申耆修撰李錫夏吏曹參議李祖承右承旨曺允大各紙一卷賜給
정조 14년 · 강
遞諸承旨以具㢞權▣洪檍徐郁修柳焵爲承旨前望也尋命檍仍任前職
정조 14년 · 목
敎曰禁府文書無非議讞所關至重時囚之一放一仍先有流音傳旨又有下府傳旨旣囚之後又有囚單法意何等嚴密乎昨日專經文臣禁推囚單卽命書放出給而今日因監軍望始知尙在不放及其査實政院擧行有此前所未有之做錯原單卽爲還入改書頒布昨日入侍承旨該房承旨先遞差後禁推在院承旨一竝遞差院吏令攸司從重科治再昨日大臣書啓事政院擧行亦甚駭然當該承旨從重推考○敎曰近日本曹堂上不備委屬可悶更思徑遞終涉可惜刑曹參判洪檍仍任使之開坐
정조 14년 · 강
遞承旨權▣柳焵以洪明浩沈晉賢金樂洙代之尋遞晉賢樂洙以李得濟李敬五代之前望也
정조 14년 · 목
▣焵有病晉賢有應避之嫌樂洙年限已過故也
정조 14년 · 목
因趙得永玄重祚申星模申義淳許栮李德升金履正曺允大囚單命放送○敎曰時囚罪人徐有聞以公律勘處放送○禁府以徐有聞杖八十公律收贖放送啓
정조 14년 · 강
飭捕廳捉送李維愼于該道
정조 14년 · 목
全羅監司閔台爀狀啓以爲本道前水使李煜軍官殺越之燮在於扶餘地故當該軍官及應問各人等捉送之意移文忠淸監營矣卽見其回移則以爲獄事應問各人等一竝押送而至於正犯則初以李維愼歸正矣更以閔毅徹換定後維愼則放送云維愼旣是臺論中所謂水使親裨則今雖脫空於錦營在臣按査之道固當先覈於維愼以定元犯故維愼掩捕押送之意移關刑曹定校卒上送矣回關內以爲維愼尙未上京故捉來其妻沈召史及四寸弟李維一嚴刑究問則所供內自扶餘縣放送後還往右水營云故不得捉送云別定將差跟尋水營則前水使李煜言內維愼果自扶餘還來而如前留接事甚未安自外逐送不知去處云前水使今旣遞歸則維愼亦當追還其家故更爲文移秋曹使之期於捕捉而罪名旣重行止莫測則其及期捉來猶未可必再次往復於錦營秋曹之際莫重査啓自爾遲滞不勝惶恐敎曰日前見上言一張以原犯該禆之徑先見放事甚訝惑本事則行査守令則拿處觀此狀辭益覺其湖邑擧行之萬萬無嚴說令該禆眞無所犯行査有命則揆以査體未回下之前豈可先放臺疏指擧之當者乎藉令未及聞疏奇名以殺獄未成獄之前毋論原犯干犯亦豈可議到於放與不放乎且成該禆爲加功閔哥爲原謀似此等案指使之罪甚於原謀則該禆李維愼之急急解放抑何故也況維愼不去京不在鄕有此完伯具由措語之狀聞此非逃躱而何嚴飭捕廳登時捉送該道殺越與逃躱之罪爲先限死嚴刑卽捧直招具格狀聞到今當初成獄檢官事不可但以誤決言拿處太輕先罷後拿不能申飭之道伯自政院捧現告以啓雖以完伯言之幺麼水使禆屬成命之下不卽取招乃以遲滞緣由登聞者貽羞甚矣一事二事輒煩飭敎該伯事誠可悶爲先從重推考以此意令廟堂別加嚴明飭責俾有知警之效
정조 14년 · 강
罷朔寧郡守徐命全
정조 14년 · 목
吏曹啓言上京守令下送後草記事命下矣星州牧使洪守榮臨陂縣令尹光孚俱有親病朔寧郡守徐命全謂有身病屢度催促終不下去何以爲之乎敎曰飭敎之下無論實病與否稱以身病不卽下去殊甚駭然當該守令罷職與未差守令之代口傳差出
정조 14년 · 강
以任希一爲朔寧郡守鄭昌老爲沃川郡守口傳也
정조 14년 · 목
因鴻山縣監扶餘縣監望筒敎曰猶未知獄情且元犯換互聞是以禆換禆査問然後可知待捧供差代
정조 14년 · 강
命判府事金熤家進去御醫間三日看病
정조 14년 · 목
因御醫看病書啓敎以加送藥物爾則退歸間三日看病書啓○御醫李完白書啓略曰藥料齎傳于判府事金熤處則以爲日前所下旣不得承領則今此繼頒尤何敢冒受云而不爲祗受敎以然則還爲持來以前下藥物更傳後退歸
정조 14년 · 강
命貞明公主房田畓依例色稅
정조 14년 · 목
敎曰御賜王牌事體自別而丙申釐正時混入於出稅秩云此宮房異於代遠宮房則尤不容若是貞明公主房全羅道康津助藥島及務安嚴多山面田畓出稅條自今年特爲免稅以此傳敎載錄於成册成出公文踏印送于主家事分付戶曹
정조 14년 · 강
命潭陽府燒燼民戶優施恤典
정조 14년 · 목
全羅監司閔台爀狀啓以爲潭陽府民家燒燼四十二戶而其中一人燒死聞極驚慘爲先自臣營委送褊禆面面慰諭役糧種資措劃帖給嚴飭地方官助給材木改構安接燒死屍體則優助葬需俾得及時埋瘞敎曰前後被燒殆近百戶方春失所極爲矜惻原恤典外別顧恤畢奠接後形止狀聞所授還上實戶停退獨戶蕩減事分付
정조 14년 · 강
方外儒生幼學李岳謙等三百二十六人上疏賜批
정조 14년 · 목
疏略曰先正臣文靖公金麟厚道德之合於從享臣等已痛陳之今不必疊床而略言其大略則先正臣文正公宋時烈有曰國朝人物道德節義文章兼有而不偏者無幾矣天佑我東鍾出河西金先生殆庶幾矣先正臣文成公李珥亦曰淸水芙蓉光風霽月出處之正海東無與倫比夫以從享之大賢其所景仰而讚美者至於如此則其於從享之議孰敢間然哉伏乞特命有司亟擧先正臣文靖公從祀文廟之典以重吾道以光世敎批以文靖之道學文章出處大節尊尙而感慕之者豈不若爾等躋配聖廟是何等重典前此諸儒之從祀也亦未始有疏卽允我朝邦典則然所以尊斯文也尊聖廟也予所鄭重難愼者亦此意爾等退修學業
정조 14년 · 강
行召對于誠正閣召見大司成李勉兢司成李百亨直講韓興裕典籍李升運承旨尹行任閣臣李晚秀玉堂李錫夏
정조 14년 · 목
講貞觀政要○予謂勉兢曰洋宮役事將何如而始役當自何處耶勉兢曰尊經閣六一閣及東廡石等當先爲始役而其外啓聖祠齋舍及東西食堂四賢祠擧皆傾圯不可不及今修補矣予曰聖廟事體自別須於今番盡爲修葺而食堂貌樣漸不如古云然否勉兢曰臣亦進士時屢參食堂而今於謁聖時入見其擧行則大異前日食堂擧行之人都是鳥合無賴之輩故公廨材瓦偸竊未必不由於此輩甚至今番謁聖後又有偸瓦之事矣予曰泮民逐戶坐更事果何如耶勉兢曰八百戶中除減獨戶與無率丁則一年當爲再次坐更云矣予曰捕校巡更又果何如耶勉兢曰徐鼎修爲泮長時有此議而以諸議之歧異尙今因循而臣意則捕校率一捕卒來待泮中夜必巡審公廨則似無如前竊發之患矣予曰然則役長善處也勉兢曰泮中塡土之役自是浩大而坊民本來擔當矣近則移屬泮人而泮人又若爲坐更之役則塡土一事皆願還屬坊民云矣予曰當初坊民之塡土似因有弊而除之今不必以此推諉其在一視泮民都民之道不可不念旣令捕校巡更則泮人之守直一事置之可也予又曰築壇處此是來龍後阜則不必高築而種以松否西樹好矣○勉兢啓言本館久任郞官擇差之規譬諸騎曹軍色郞之自辟事體尤別今於定式之初嚴立科條別般申飭然後可以永久遵行此後差代之際勿拘抄啓文臣通融備擬雖値三司望苟簡之時必待啓請而後始爲移擬事請永爲定式從之敎以政望懸註亦依軍色郞官例爲之
정조 14년 · 강
召見內閣提學鄭民始于重熙堂
정조 14년 · 목
民始啓言本閣所在鑄字數多不足不可不添補加鑄戶曹銅鑞多有儲置者云倭銅一千三百斤銅鑞三百斤移來取用木本所入黃楊木請以戶曹物種取用從之又啓言校書校理成大中瓜限已過云請仍任前職從之民始以壯勇營提調啓言沁都換銀條小米耗爲二千石而昨年自本道因元穀之混入於停捧耗條二百十石零會案中減數以來旣有酌定之數不可減縮卽令該道各衙門穀中準數給代而元數未捧者待秋卽捧以充元數之意請知委從之
정조 14년 · 강
成均館進公廨書籍典守節目
정조 14년 · 목
節目一司成一窠依判付令該曹三司中通融擇差直講典籍各一窠依筵奏亦自本館兩司中自辟擇差一幷久任分掌事務書籍專意察飭一本館入直則久任司成直講典籍分定日次輪回贊直一本館錢木捧上上下久任直講主管檢察養賢庫米太錢布捧上上下久任典籍兼差主簿主管檢察尊經閣書籍依判付令久任典籍句管典守一今番頒下書籍及前在件無論完帙未完帙別成目錄藏置閣中每月初旬當該典籍考閱照檢遞職時新舊官眼同傳掌各爲着銜以憑後考而如有遺失之弊則依判付直以公貨不謹典守律草記論勘一尊經閣典守旣給料布則其所守護之道與前自別自今以後書册之年久破傷者雖不可責之於渠若有不謹間失之弊則隨其現發移法司科治徵出改備一書册藏置旣資多士之誦讀則居齋願見者雖不可不給出納之際必爲呈單關由於該色郞官典守處毋得私自取見齊舍外雖或有留接於泮村者切勿許借若有閪失者該儒生施罰卽令改備一享官廳尊經閣兩處典守依擧條往復戶曹一依丕閳堂例旣已定給料布其他各處典守亦爲擇差給料俾各着念守直令入直官時時摘奸毋有如前不謹之弊一公廨諸處旣定典守又給料布則除年久破傷經潦頹壓外材瓦等物或有遺失者使各其典守擔當修補一聖廟事體至爲重大及今修改之後守直一款尤不可不拔例變通夜禁旣無故例雖未可創開自今爲始令兩捕廳依殿宮例輪送校卒逐日守直以防無賴輩材瓦毀撤之弊一久任郞官旣使輪回入直專意照檢則諸般雜務難以兼察親臨科試及節日製入門官之役直講典籍輪次察任其外切勿擧論一久任典籍雖兼養賢痺主簿而旣已輪直於本館則本庫入直使直長奉事專當交替一新定式司成直講典籍令吏曹親祭外切勿差祭俾得專意館務○成均館以公廨諸處始役啓敎以當考勤慢畢役後卽爲草記
정조 14년 · 강
遞承旨徐郁修以洪聖淵代之前望也
정조 14년 · 강
命頒敎文赦句添入
정조 14년 · 목
政院啓言赦句添入事命下矣某罪以下宥之乎敎以雜犯死罪以下竝宥
정조 14년 · 강
命當該知製敎朴基正禁推
정조 14년 · 목
以故兵使金相玉致祭文代撰文多溢美故也
정조 14년 · 강
推安邊府使魚錫定
정조 14년 · 목
備局啓言卽見咸鏡道流民領去宣傳官鄭周誠書啓則以爲安邊居李光允旣非流民乃是好居之人持馬行商之路敢生冒受斗米之計詐稱流民誣罔天聽混入於減還減布之中如此奸民不可尋常處之爲辭而有草記回啓之命矣李光允之欺罔天聽冒受斗米實是無恒心之人事發之後不可不治罪而至於身布還上之旣入蕩減者詔令旣行區別還徵殆近已甚仍施蠲減之澤不害爲寧失之義而該府使則府內民人有此欺冒之習而初無摘發之報施以推考之典光允令本官治罪之意請分付該道道臣允之
정조 14년 · 목
守禦廳啓言依聖敎相議於各營將臣參考各營試射規例構成節目商確停當後小布制樣則本廳小布比諸各營果爲差大長廣尺數則訓局小布乃是古制各營將臣之議皆以訓局爲準則可合於不大不小之制云故磨鍊尺數著爲定式幷與賞罰節目別單書入而別軍職宣傳官廳則待啓下一體知委敎以名以節目則講陣片騎當同錄原節目中添書啓下今番以柳葉箭貫革與小布輪試之命只爲勸奬而已無於前之罰名豈必多列乎毋論小布貫革論罰時片騎通計而年限之堂下無期限者殊無意義若使姜太公至今生存我國講射將無除免之時乎此後六十以上除講而射則觀於近日御將弓技七十老人堪可爲之此則仍舊貫但論賞勿論罰事定式
정조 14년 · 강
詣景慕宮展拜仍臨文禧廟
정조 14년 · 목
御營廳以景慕宮展拜時宮大門把守間集春營東營哨官代直之意啓敎曰此後由月覲逌瞻門展拜時出番將官勿爲代直入番千別將把總中推移領軍事定式擧行○具翼善冠袞龍袍乘輿出協陽門弘化門入逌瞻門日瞻門至齋室門外降輿入齋室少頃詣宮內奉審詣版位行禮訖乘輿出宮大門外看川邊石築處少駐命都提調蔡濟恭提調李文源率植木牌將入侍至泮界召入泮民詢問弊瘼至觀旂槁降輿乘輿命承旨尹行任召問泮儒員數於守僕以一枝花爲七言古詩題萬世土爲賦題使柢迎儒生從願應製由館峴入弘化門由建陽門出敦化門由備邊司入文禧廟齋室遣注書洪樂游于錦城尉家以駕過此洞切欲臨見而俄者送人探問則病勢實難動作云故不得往問兹遣史官病患加減必須詳報之意傳諭少頃樂游回奏曰病勢一向沈重云矣行奠酌禮又臨宜嬪廟乘輿出廟門至備邊司前路命中部官員發牌査問路傍假家毀撤之由蓋文禧廟動駕時路傍假家勿令毀撤而今番任自毀去故也入敦化門協陽門還內
정조 14년 · 목
疏略曰城外書啓批旨中不敢聞之敎有非爲人臣子所敢晷刻承受者而金吾胥命後釐正何難之敎又指示臣可生之道臣旣明知前批反汗之有其路則顚倒承命實是臣分之斷不容已者而臣乃冥然若無省覺悍然不思變動則匹夫之志縱云難奪三尺之法在所罔赦至於昨下批旨語到情外之敎開示之洞快天地同大恩渥之隆摯瞻聆俱聳以臣感泣銘鏤之心卽地趨膺尤不容少緩而臣又冥然若無省覺悍然不思變動則死罪之中又添死罪矣國有常憲臣安敢終逭伏乞亟命遞臣之職勘臣之罪批以辭巽之愈摯緣予誠意之未孚予恩禮之未篤予則必欲致卿而後已卿須安心卽起視事仍命遣史官傳諭
정조 14년 · 강
召見關西暗行御史李冕膺于重熙堂
정조 14년 · 강
有政吏曹判書洪良浩參判金憙參議李祖承兵曹判書李▣進
정조 14년 · 목
以朴天行爲大司諫李冕膺爲校理金載瓉爲戶曹參判南公轍爲任實縣監洪檍爲都總管任嵂爲訓鍊都正
정조 14년 · 강
遣承旨詣明陵奉審摘奸仍命局內諸陵一體奉審
정조 14년 · 강
遞承旨李敬五以申耆代之前望也
정조 14년 · 강
以鄭萬始爲應敎成德雨爲副應敎申獻朝爲校理金啓洛金熙朝爲副校理徐配修爲修撰李羲觀李鼎德爲副修撰前望也
정조 14년 · 강
補吏曹參判金憙光州牧使
정조 14년 · 목
敎曰守令多窠迎勅進去外政官牌招開政各別擇差待下批當日辭朝催促赴任又敎曰近日亞銓事誠悶然旣在闕中又如是逡巡吏曹參判金憙光州牧使見窠除授當日辭朝政官延勅班出郊外只長官出牌斯速開政
정조 14년 · 목
以趙鼎鎭爲吏曹參判李潤禧爲平山府使鄭周誠爲中和府使李基成爲龜城府使李鵬運爲鐵山府使李羲觀爲德川郡守李義行爲大司憲金翊休爲大司諫李東稷爲執義李運彬爲司諫沈鏗爲掌令朴聖集韓致應爲持平李永穆爲獻納李奭濟朴孝成爲正言李文源爲判義禁趙瑍權▣鄭景淳爲同義禁○敎曰刑曹堂上之久任已成一副當規模則參判之仍任未過數日忽又移擬吏曹判書洪良浩從重推考
정조 14년 · 목
御題一枝花七言古詩進士洪履黿三中居首萬世土賦幼學李顯慶三中居首
정조 14년 · 강
命抹去右相處前下書啓批旨中句語
정조 14년 · 목
記注官金良倜書啓略曰臣敬奉聖批傳諭于右議政金鍾秀則以爲聖批辭旨隆重擎讀感惶疏末體諒一款猥有附及者以聖上曲庇賤臣之德意覬或俯開臣進身之路而此亦不得請焉則從此臣罪將日積不知所達云矣批以若知爲分明進身之節拍則其所刪改豈待更請此意卽爲傳諭○敎曰右相聞欲造朝前下書啓批旨中匪怒有心等句語自政院抹去以安大臣之心
정조 14년 · 강
召見右議政金鍾秀光州牧使金憙于誠正閣
정조 14년 · 목
予謂鍾秀曰卿復入揆地誠幸矣鍾秀對曰臣之情懇屢達於前後書啓而向來下敎之後不敢一味逋慢冒沒入來而第伏見今日批旨以當令刪抹俾開進身之路爲敎旣惶且感無以仰達而昨日書啓之以附陳爲言者卽指日前辭疏中願蒙體諒之懇而乃臣情理之難於供職也非謂向日附啓所奏之語矣予命承旨申耆筵退後卽爲抹去鍾秀曰臣之前後負犯何如而使臣復廁揆地德意隆摯臣雖冒沒入來至於行公一事區區情勢不敢冒當矣予曰過矣鍾秀曰目今母病有難時刻離捨毋論一朔二朔當承命行公而得蒙體諒是臣至願也予曰第觀加減或行公或將謢焉予謂光州牧使金憙曰邑僻事簡風俗亦好可以閑養矣但湖南竊發之類多聚此土云卿須善爲緝治金將軍文集前道伯今道伯尙不擧行卿旣以閣臣下去須自本邑刻板往復內閣而爲之至於物力以公穀會減
정조 14년 · 목
敎曰聞宣傳官回奏之言卿能力疾攢程自高陽離發入京云慮念之餘何等慰幸玆遣史官問卿行止卿須直還卿第便意將攝俟間入來事遣史官傳諭于李判府事○記注官金良倜書啓略曰臣敬奉聖諭馳往傳諭于弘濟院路判府事李性源所到處則以爲臣狗馬賤疾去死如紙王靈所曁僅到郭外反面之願一時爲急而目下症形萬無自力詣闕之望史官臨宣聖諭恩言諄複德意鄭重臣擎讀涕零謹當依聖敎直還私次略入文字仰請譴何云矣
정조 14년 · 강
命錦城尉喪賜一等禮葬成服日議諡
정조 14년 · 목
敎曰錦城尉卽賢都尉也生而三朝恩遇備至沒而搢紳輿臺皆嗟惜其生也榮其死也哀者都尉之謂也況予之禮待與眷念尤有別焉戊辰以前之事詳載於貴主祭文何忍提說於文字而且自昨秋以後予又視之以恩人勳舊寵眷倚毗百倍於疇昔近聞衰老日甚沈痾彌留昨日近洞臨駕兼爲視疾於主第者蓋欲一見於疾革之前而因史官回奏知無以收拾未免虛還矣豈料逝單遽到乎平昔則加之以殊禮身後不若平昔則何以表傷惻驚惜之意乎禮葬用一等柩材以長生殿副件擇送第三日遣承旨致弔成服日致祭祭文當製下祿俸依大臣例限三年仍給承重孫勿論年限待闋服敦寧參奉加設單付衣衾諸具令內需司別加拔例擧行三年祭需亦令度支依判下輸送成服前賜諡而以都尉之賢無紀蹟之文者甚不可令文任不多日內撰進諡狀使之葬前宣諡事分付○政院啓言戶曹郎廳來言錦城尉家謂有生前遺托不受禮葬云何以爲之乎敎曰賢都尉生前謙挹之志不可枉拂特從主家所請禮葬則置之以祭需葬需戶曹米百石錢三千兩木布各十五同令卽官輸送禮葬旣不可如例爲之內需司護喪官處各別嚴飭所用諸具無大無小一一策應事分付葬時畿邑擧行惠廳會減拔例優厚爲之一以從遺托之請一以表眷待之意神道碑當御製書下令該道別定差員竪立趁葬前擧行事分付
정조 14년 · 목
該留守以內軍器庫弓箭偸竊賊人嚴囚待奉命下來開庫詳閱後具格狀聞啓敎曰典守之不謹卿難免其責從重推考中軍不知緝察之政罷職開庫一款依狀請別軍職一員再明日下送眼同點閱事回諭
정조 14년 · 강
咸鏡監司李秉模以三月朔初巡分賑飢口穀數馳啓